แบงก์ลงขันทำระบบอี-เพย์เมนต์
สมาคมธนาคารไทยลงขันจ้างโวคาลิงก์ จากอังกฤษวางระบบอี-เพย์เมนต์
1 ก.พ. 2559

สมาคมธนาคารไทยลงขันจ้างโวคาลิงก์ จากอังกฤษวางระบบอี-เพย์เมนต์ 
นายปิติ ตัณฑเกษม ประธานเจ้าหน้าที่บริหารลูกค้าธุรกิจ ธนาคารทหารไทย หนึ่งในคณะทำงานพัฒนาระบบชำระเงินอิเล็กทรอนิกส์ (อี-เพย์เมนต์) ของสมาคมธนาคารไทย เปิดเผยว่า สมาคมจะสร้างระบบกลางชำระเงินอิเล็กทรอนิกส์ของประเทศ โดยให้บริษัท เนชั่นแนล ไอทีเอ็มเอ็กซ์ เป็นตัวกลาง เพราะเป็นบริษัทที่ธนาคารพาณิชย์หลายแห่งร่วมถือหุ้นอยู่แล้ว
ทั้งนี้ เบื้องต้นบริษัท เนชั่นแนล ไอทีเอ็มเอ็กซ์ ใช้เงินลงทุนในหลักร้อยล้านบาทในการยกเครื่องโครงข่ายและระบบชำระเงินกลาง โดยว่าจ้างบริษัท โวคาลิงก์ จากอังกฤษ มาเป็นที่ปรึกษาและวางระบบ สัญญาว่าจ้างระยะยาวไม่น้อยกว่า 5 ปี ผลตอบแทนจ่ายตามธุรกรรมที่เกิดขึ้นจริง ขณะที่ธนาคารพาณิชย์ต้องปรับระบบชำระเงินของตัวเองเข้าเชื่อมกับระบบกลาง ซึ่งอาจมีต้นทุนบ้างแต่ไม่มาก
“โวคาลิงก์เชี่ยวชาญด้านระบบชำระเงินอยู่แล้ว ซึ่งให้เขามาช่วยดีกว่าเริ่มทำกันเองที่ต้องใช้เวลานาน ให้คนเก่งมาวางแล้วเราเรียนรู้ จากนั้นค่อยมาปรับเป็นแบบของเราจะเห็นเฟสแรกในการโอนเงินผ่านมือถือได้ในเดือน ส.ค. นี้ จากนั้นจะเชื่อมกับบัตรประชาชนต่อไป” นายปิติ กล่าว
นายปิติ กล่าวว่า จากการที่สมาคมหารือร่วมกับกระทรวงการคลังและธนาคารแห่งประเทศไทย (ธปท.) ได้มอบหมายให้ ธปท. เป็นผู้จัดการโครงการเนชั่นแนล อี-เพย์เมนต์ เป็นตัวกลางในการประสานกับทุกหน่วยงาน เช่น กระทรวงไอซีที หรือกระทรวงมหาดไทย ในการนำเลขบัตรประชาชนและเบอร์โทรศัพท์เชื่อมเข้าระบบอี-เพย์เมนต์ ตามนโยบาย Any ID
ทั้งนี้ ที่ประชุมยังหารือถึงผู้รับความเสี่ยงการชำระเงิน (เซตเทิลเมนต์ ริสก์) แบ่งเป็นความเสี่ยงจากลูกค้า เช่น ที่รูดชำระเงินไม่สำเร็จเกิดผลเสียกับร้านค้า ส่วนนี้ธนาคารผู้ออกบัตรต้องรับผิดชอบ และความเสี่ยงจากร้านค้า เช่น รูดชำระเงินแล้วเงินหายเกินราคา ธนาคารเจ้าของเครื่องต้องรับผิดชอบ ส่วนการดึงระบบของสถาบันการเงินที่ไม่ใช่ธนาคาร (นันแบงก์) หรือเทลโก้ เข้ามาเชื่อมระบบกลาง ธนาคารก็ต้องเป็นผู้ค้ำประกันนันแบงก์ด้วย